דרימארס

דרימארס היא סדרת מדע בדיוני ישראלית לנוער, שנוצרה ונכתבה על ידי חיים אביחיל וסיון שיקנאג'י עבור ערוץ זום. הסדרה מגוללת את קורותיהם של שמונה בני נוער הנכנסים למחנה אימונים לאסטרונאוטים כחלק ממשימה לטוס למאדים ולהכינה להתיישבות האנושות על הכוכבים, אך ללא ידיעתם, מאחורי גבם נרקמת מזימה המעמידה את המין האנושי בסכנה.

הסדרה עלתה לשידור בערוץ זום ולשירות "HOT VOD Young" ב-3 במאי 2023.

סקירה

סקירת סדרה

רקע עלילתי
עלילת הסדרה מתקיימת בשני צירי זמן ומגוללת את קורותיהם של שמונה מתבגרים, אשר נשלחים להכין את כוכב הלכת מאדים לקראת יישוב המין האנושי בשל קריסת תנאי המחיה בכדור הארץ.

בציר הזמן הראשון, המתרחש במתחם האימונים של "GSA" בכדור הארץ ביולי 2045, נאספים שמונת המתבגרים, לכל אחד מהם ייחוד משלו ומומחיות בתחומו, על מנת להתכונן ולהתאמן לקראת נסיעתם למאדים; על רקע האימונים, מוצגת התפתחות מערכות היחסים בין השמונה, ואף מערכות היחסים ביניהם לבין חברי הסוכנות המופקדים עליהם, כשבמקביל וללא ידיעתם, מאחורי גבם נרקמת מזימה המעמידה את המין האנושי בסכנה. בציר הזמן השני, המתרחש על מאדים בינואר 2046, לאחר שנאלצה המשלחת לנחות נחיתת חירום, מגלים השבעה כי נחתו בחלק הלא-נכון של מאדים. כשהם יוצאים למסע על מנת לשוב אל ההביטאט ולהתחיל את המשימה שלמטרתה נשלחו, נאבקים חברי המשלחת לשרוד לנוכח המאגרים המצומצמים שברשותם ובצל החשד כי בקרבם נמצא בוגד.

צוות השחקנים והדמויות

משלחת "תיבה 2"
 רומי אבירם – אמה הר-אבן / "לוסי" / 2, הנווטת של המשלחת; חובבת חלל. כשניסתה להתקבל לצוות תיבה 2 בזהותה האמיתית אמרו לה שלא מקבלים אסטרונאוטים ממשפחות שכולות, לכן היא מסתננת אל המשלחת תחת זהות בדויה על מנת להגשים את חלומה: להיות אסרונאוטית.
 יהודה בוחבוט – איתן / 1, מהנדס המשלחת; נער בעל יכולת מנהיגות מולדת ואמביציה להוכיח את עצמו כראש המשלחת.
 שון אמסלם – תום / 8, אחיינו של בן אדמס, ששימש במקור ככוח העזר המתווך בין חברי המשלחת לבין חברי הסוכנות והאחראי לכל מחסורם; אך נבחר להחליף את מקומו של מקס במשלחת.
 עמית הכטר – דניאל "ברבי" ברבוסה / 4, קצין הלוגיסטיקה של המשלחת; נער בעל חוש הומור מפותח, המסתיר תחת מעטה ליצנותו את לבו הרגיש.
 כרמל זורע – דפני גולד / 3, קצינת התיעוד של המשלחת; אושיית רשת ונערה רדודה לכאורה, אשר מצטרפת למשלחת מכוח היותה בתו של שר החלל, אך נחושה להוכיח את היותה ראויה בזכות עצמה. 
 נועה אסטנג'לוב – לילי / 7, הבוטנאית של המשלחת; נערה בעלת חוש מדעי, במיוחד כלפי צמחים ובעלי חיים, ולב ענקי המעוניינת להתחבב על כולם.
 מוניקה ג'וזף – סיטאר / 5, קצינת הרפואה של המשלחת; נערה אמביציונית ופרקטית, השואפת להוכיח את עצמה לאחר שנאלצה לחיות ברחוב עקב גירוש הוריה. החפרפרת של נעמי. 
 אילון שנער – ליאון / 6, קצין הרובוטיקה של המשלחת; נער הנמצא על הספקטרום האוטיסטי אשר מתקשה להבין מצבים חברתיים.
 פיליפ שאולוב – מקס, מהנדס הלוויינים של המשלחת; נער מופנם וקפדן, המוגבל בשל נוקשותו החברתית מול חבריו למשלחת ובשל התקפי חרדה, בגינם בחר לפרוש מהנסיעה למאדים וללוותם מהסוכנות.

משלחת "תיבה 1"
 לוסי איוב – רות הר-אבן / 1, מפקדת המשלחת המקורית ואחותה הגדולה של אמה, שננטשה על מאדים על ידי חבריה למשלחת.
 תום גרציאני – בן אדמס / 2, מנהל מחלקת "דרימארס", אשר הוציא לפועל את פרויקט "תיבה 2". בן-זוגה לשעבר של רות, אשר נטש אותה במחשבה שהיא מתנגדת מאדים.
 נטע פלוטניק רוטשילד – נעמי לוין / 3, קצינת הרפואה לשעבר של המשלחת; ובהווה, רופאה אקו-טרוריסטית וחברה בסתר בארגון "מתנגדי מאדים", המפעילה את סיטאר כחפרפרת בתוך "GSA".

דמויות נוספות

משפחת הר-אבן
 לירון ברנס – דן הר-אבן, אביהן של אמה ורות וסבה של איב.
 ליאת אחירון – מישל הר-אבן, אמן של אמה ורות וסבתה של איב.
 טליה רונדל – איב הר-אבן, בתם המשותפת של רות ובן, שנולדה על מאדים.

אחרים
 אמרש חלי סינקה – לני, סוכנת "GSA" המופקדת על ליווי משלחת "תיבה 2" לאורך שלב האימונים ומחדר הבקרה.
 ישי גולן – אוזי גולד, שר החלל הישראלי לשעבר ואביה של דפני, אשר אחראי למימון מחלקת "דרימארס".
 גור קורן – דוד, חבר בכיר בארגון "מתנגדי מאדים".
 אורן דיקמן – סוזי, שחקנית הנשכרת על ידי אמה לגלם את אמהּ, "ריטה". 
 ליאת אזר – כתבת חדשות

הפקה

צילומים
צילומי הסדרה החלו בשלהי שנת 2022, והתקיימו במצפה רמון, בפארק תמנע ובאשדוד.

קישורים חיצוניים

הערות שוליים

סדרות טלוויזיה ישראליות שעלו לשידור בשנות ה-2020
סדרות דרמה ישראליות
סדרות נעורים ישראליות
סדרות טלוויזיה: מדע בדיוני
ערוץ זום: תוכניות וסדרות